Komisijos sprendimas
1996 m. gruodžio 17 d.
nustatantis trečiųjų šalių, vykdančių dvigeldžių moliuskų, dygiaodžių, gaubtagyvių ir jūrų pilvakojų gamybos ir pateikimo į rinką atitikties reikalavimus, sąrašą
(tekstas svarbus EEE)
(97/20/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/492/EEB, nustatančią gyvų dvigeldžių moliuskų auginimo ir jų pateikimo į rinką veterinarijos reikalavimus [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 9 straipsnio 3 dalies a punktą,
kadangi Komisija tam tikroms trečiosioms šalims nustatė specialus reikalavimus, reglamentuojančius gyvų dvigeldžių moliuskų, dygiaodžių, gaubtagyvių ir jūrų pilvakojų importą;
kadangi Komisija nustatė standartinį veterinarijos sertifikatą, taikomą gyvus dvigeldžius moliuskus, dygiaodžius, gaubtagyvius ir jūrų pilvakojus importuojant iš trečiųjų šalių, kurioms dar netaikomi panašūs sprendimai;
kadangi reikėtų sudaryti šalių, atitinkančių Direktyvos 91/492/EEB 9 straipsnio 2 dalyje nurodytus lygiavertiškumo reikalavimus ir todėl galinčių garantuoti, kad į Bendriją eksportuojami moliuskai atitinka vartotojų sveikatos apsaugos tikslams nustatytus sanitarinius reikalavimus, sąrašą;
kadangi į šį sąrašą turi būti įtrauktos trečiosios šalys, kurių atžvilgiu jau priimti atskiri sprendimai, ir 9 straipsnio 2 dalies reikalavimus atitinkančios trečiosios šalys, kurių atžvilgiu 1995 m. birželio 22 d. Tarybos sprendime 95/408/EB, nustatančiame trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus ar gyvus dvigeldžius moliuskus, laikinų sąrašų tarpiniam laikotarpiui sudarymo reikalavimus [2], nustatyta tvarka gali būti sudarytas laikinas patvirtintų įmonių sąrašas;
kadangi 1991 m. liepos 22 d. Tarybos direktyvos 91/493/EEB, nustatančios žuvininkystės produktų auginimo ir jų pateikimo į rinką veterinarijos reikalavimus [3], 3 straipsnio 4 dalies b punkte nustatyta, kad perdirbti dvigeldžiai moliuskai prieš perdirbimą turi atitikti Direktyvos 91/492/EEB nuostatas; kadangi dėl to trečiųjų šalių, atitinkančių Direktyvos 91/492/EEB reikalavimus, sąrašas turėtų būti taikomas ir perdirbtų dvigeldžių moliuskų, dygiaodžių, gaubtagyvių ir jūrų pilvakojų importui;
kadangi trečiųjų šalių sąrašas sudaromas nepažeidžiant nacionalinių arba Bendrijos nuostatų, skirtų apsaugoti gyvūnų sveikatą ar aplinką;
šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Trečiosios šalys, besilaikančios Direktyvos 91/492/EEB dėl gyvų dvigeldžių moliuskų, dygiaodžių, gaubtagyvių ir jūrų pilvakojų moliuskų gamybos ir išleidimo į rinką 9 straipsnio 3 dalies a punkte nustatytų lygiavertiškumo reikalavimų, išvardytos šio sprendimo priede.
2 straipsnis
Nepaisydamos nuostatų, skirtų apsaugoti gyvūnų sveikatą arba aplinką, valstybės narės užtikrina, kad vartoti skirti bet kokio pavidalo dvigeldžiai moliuskai, dygiaodžiai, gaubtagyviai ir jūrų pilvakojai būtų importuojami tik iš priede išvardytų trečiųjų šalių.
3 straipsnis
2 straipsnio nuostatos netaikomos Pectinidae, išskyrus akvakultūros gyvūnų, aduktoriams, visiškai atskirtiems nuo vidaus organų (vidurių) ir lytinių liaukų.
4 straipsnis
Šis sprendimas taikomas nuo 1997 m. liepos 1 d.
5 straipsnis
Šis sprendimas skirtas valstybėms narėms.
Priimta Briuselyje, 1996 m. gruodžio 17 d.